Lausunto hajajätevesityöryhmän loppuraportista

1747/7/70/2010

TEKNINEN  § 59	
Valmistelija
(vs.ymp.siht):	Ympäristöministeriö on asettanut työryhmän 27.5.2007 edistämään hajajäte-vesiasetuksen toimeenpanoa sekä koordinoimaan eri osapuolten yhteistyötä. Loppuraportti luovutettiin ympäristöministeriölle 2.3.2010. 

	Työryhmän rinnalle nimitettiin 2009 oikeustieteen lisensiaatti Lauri Tarasti selvittämään jätevesiasetuksen toimeenpanon nykytilaa ja siinä ilmenneitä ongelmia sekä tekemään ehdotuksen ongelmien poistamiseksi ja toimeenpanon edistämiseksi. Tarasti jätti raporttinsa 14.12.2009 ja siihen sisältyy ehdotuksia taloudellisiksi toimenpiteiksi sekä ehdotus hajajätevesiasetuksen toimeenpanoa koskevaksi valtioneuvoston asetukseksi. Tarastin tekemän selvityksen mukaan jätevesien käsittelyn tehostamisesta ei ole syytä tinkiä, mutta nykyis-ten säännösten toimeenpanoa tulisi selkiinnyttää.

	Ympäristöministeriö pyytää kunnilta lausuntoa sekä loppuraportista että luonnoksesta valtioneuvoston asetukseksi talousjätevesien käsittelyvaatimusten toimeenpanosta vuosina 2010 - 2017. Itse raportti löytyy netistä osoitteesta www.ymparisto.fi (Ympäristöministeriö) -> ajankohtaista -> lausunnolla. 

	Loppuraportin ehdotuksissa on paljon hyvää. Esim. kiinteistökohtaiseen neu-vontaan ehdotetaan järjestöille jaettavan valtionapua tehtävän suorittamiseksi. Valtionavun saamisen edellytys olisi kiinteistökohtaiset neuvonnat eli käynnit kiinteistöillä, ammattitaito tehtävän suorittamiseksi, neuvojalta edellytetään puolueettomuutta eli ei saa olla kytköksiä yrityksiin ja lisäksi neuvojan tulisi antaa suositus kirjallisesti, mikä järjestelmä sopii kiinteistölle.

	Ehdotuksessa esitetään ratkaisuja ongelmakohtiin seuraavasti:

1.	neuvonta tulisi järjestää kiinteistökohtaisesti kiinteistöllä käymällä
2.	neuvonta järjestettäisiin valtionavustuksen tukemana järjestöissä, joilla on asiaan kiinnostusta ja hankkivat tarpeellisen asiantuntemuksen.
3.	ely-keskuksiin nimettäisiin jätevesineuvoja
4.	kaikille hajajätevesiasetuksen piiriin kuuluville kiinteistöille lähetettäisiin selkeä tiedote, josta kävisi ilmi eri vaihtoehtojen kustannukset sekä muu tarpeellinen informaatio

	Lisäksi raportissa on ehdotettu muutoksia voimassa olevaan asetukseen seuraavasti:

1.	yli 70-vuotiailta ei vaadita uusia toimenpiteit
2.	mikäli kunnan viemäriverkko ulottuu ko. kiinteistölle 31.12.2017 mennessä, ei toimenpiteitä vaadita
3.	mikäli kiinteistöllä tarvittavat toimenpiteet tulevat kohtuuttoman kalliiksi, saa jätevesijärjestelmän parantamiseen lisäaikaa 4 vuotta
4.	lisäksi ympäristönsuojeluviranomainen voi myöntää hakemuksesta lykkäystä toimenpiteelle, mikäli kustannukset ovat kohtuuttomat ja jätevesistä aiheutuva kuormitus on vähäinen

	Lisäksi on ehdotettu "porkkanoita" toimenpiteen suorittamiseksi määräajassa eli tukea taloudellisesti:

1.	kotitalousvähennykseen luettaisiin jätevesisuunnitelman kustannukset
2.	mikäli kiinteistölle on myönnetty hankkeeseen korjausavustusta niin se ei saisi estää kotitalousvähennyksen saantia
3.	korjausavustuksen määrää köyhimmille kiinteistönomistajille tulisi nostaa 40 % ja lisäksi korjausavustusten määrärahoja tulisi lisätä

Päätösehdotus
(ymp.pääl.)

	Mynämäen tekninen lautakunta päättää antaa lausuntonaan:

	Ehdotuksena neuvonnan osoittaminen järjestöille on hyvä, mutta ei kovin yk-sinkertainen asia. Ensinnäkään sopivia järjestöjä ei varsinkaan pienemmistä kunnista helposti löydy. Toiseksi neuvonta vaatii asiantuntemusta, minkä omaksuminen ei tapahdu aivan hetkessä. Kolmanneksi työn tekeminen edellyttää riittävää pohjakoulutusta, jolloin jätevesiasioihin liittyvien asioiden hallinta on joutuisampaa ja helpompaa. 

	Varsinais-Suomen Agenda on Varsinais-Suomen alueella tehnyt monta vuotta ja tekee edelleen hajajätevesiasioissa neuvontaa ja tiedotusta, mutta vastaavanlaista järjestöä ei monellakaan seutukunnalla ole käytettävissään. Varsinais-Suomen Agendan ja luultavasti ei muidenkaan järjestöjen nykyiset resurssit kunnista puhumattakaan riitä kiinteistökohtaisen neuvonnan suorittamiseen ellei ko. järjestöille tai kunnille osoiteta riittävää määrärahaa lisäresurssien palkkaamiseksi riittävän pitkäksi aikaa. 

	Ehdotus kiinteistökohtaisten jätevesisuunnitelmien laatimiseksi kustannusar-vioineen vaatii sellaista asiantuntemusta, että sitä ei pienellä koulutuksella tai kurssituksella pysty omaamaan. Siksi niiden teko onkin järkevää jättää ko. suunnittelutoimistojen tehtäväksi. 

	Mikäli järjestöt palkkaavat jätevesineuvojia, tulisi heidän olla kiinteässä yhteistyössä kuntien viranhaltijoiden kanssa. Tällä vältytään siltä, että neuvojien antamat ohjeet tai suositukset eivät ole ristiriidassa kunnan päätösten ja ohjeiden kanssa. Kuntien päätäntävaltaan kuuluu kuitenkin viime kädessä ko. laitteistojen lupakäytännöt. 

	Ehdotuksessa on paljon "porkkanoita", mikä saattaa osaltaan vauhdittaa asetuksen toimeenpanoa ennen määräajan umpeutumista. Kotitalousvähennys ja korjausavustusten saanti eivät enää ehdotuksen mukaan sulkisi toinen toistaan pois. Lisäksi korjausavustuksen määrää ehdotetaan korotettavaksi alimpien tulorajojen kohdalla. Tämä tosin auttaa vain matalan tulotason ruokakunnissa eikä sillä suuressa mittakaavassa ole vaikutusta jätevesiasetuksen velvoitteiden toteutumiseen.   

	Erittäin hyvää ehdotuksessa on mahdollisuus lisämääräajan myöntämiseen sekä ikäihmisille että niille kiinteistöille, joiden on mahdollisuus muutaman vuoden sisällä liittyä kunnan rakentamaan verkostoon. Lisäksi voi hakea poikkeusta asetuksen määräyksistä paikalliselta ympäristönsuojeluviranomaiselta, mikäli jätevesien ympäristöön aiheuttamaa kuormitusta voidaan pitää vähäisenä tai vaadittavat toimet ovat kohtuuttomia joko kalleutensa tai poikkeuksellisen teknisen vaativuutensa takia. Lisäaikaa voidaan tällaisille kohteille myöntää korkeintaan viisi vuotta. 

Lisätietoja:	Vs. ympäristösihteeri Maria Kukonlehto (02) 4343 420

Ehdotus	
(tekn.joht.):	Hyväksytään valmistelijan tekemä ehdotus.

Päätös:	Lautakunta hyväksyi yksimielisesti esittelijän tekemän ehdotuksen ja päätti antaa em. lausunnon. 

Asianmukaisesti allekirjoitetusta ja tarkastetusta pöytäkirjasta kirjoitetun otteen oikeaksi todistaa:

Mynämäessä 23.3.2010

		
		Timo Oja
pöytäkirjanpitäjä